Bola to taká vtipná vec. Skôr, ako sme ju začali robiť my, napadlo mi požiadať Apocalypticu, či by nechceli spraviť vlastnú verziu. Takže som si spravil voľno počas prestávky v turné, zašiel som do Madridu, kde práve mali koncert a tu som im odprezentoval návrh, že by som chcel, aby urobili cover z nášho nadchádzajúceho albumu, ktorý ešte nikto nepočul a prediskutoval som to s nimi. Dosť sa im to pozdávalo, takže sme sa rozhodli, že to urobíme hneď s prvým singlom Fields Of Verdun a verzia, ktorú spravili, sa mi dosť páčila. Mám veľmi rád Apocalypticu.

Je to výborná pesnička a veľmi sa mi páči. Tiež som počula aj cover verziu Fields Of Verdun, ktorú vám urobila Apocalyptica. Aký to bol pocit, keď vás scoverovala Apocalyptica?

Očakávali sme to, pretože sme vedeli, že je to dobrá skladba, už keď sme ju nahrávali. Vedeli sme, že je dobrá a tušili sme aj to, že bude na ňu dobré video. Takže sme tak nejak predpokladali, že sa pri nej nič nemôže pokaziť. Bismarck bola téma, ktorú od Sabatonu celé roky žiadalo množstvo fanúšikov, a tak sme ju spracovali. Myslím si, že za z toho vykľula fakt silná pesnička a veľmi dobrý klip. Netušili sme, akú veľkú popularitu získa, ale vedeli sme, že to bude obľúbená skladba.

Paráda! Nový album The Great War vám vychádza v júli. Môžeš mi teda o ňom povedať nejaké vtipné alebo vážne fakty? Niečo, čo ešte nebolo povedané v médiách alebo tak. Teda, ak môžeš.

Vieš, ja rozprávam veľa a teraz chodíme kade-tade a robíme stovky rozhovorov v priebehu niekoľkých týždňov. Myslím, že naposledy sa ich počet pohyboval niekde okolo 400 rozhovorov a veľa hovoríme práve o týchto veciach. Vysvetľujeme inšpirácie k albumu, ako sme ho robili, a tak. Nakoniec už nezostanú žiadne tajomstvá, to je viac než isté. A ani neviem, či ešte zostalo niečo, čo nebolo povedané. Nedokážem si spomenúť na nič také. O väčšine vecí sme už hovorili, keďže v tých stovkách rozhovorov sme odpovedali na množstvo otázok. Ale ty si prvá zo Slovenska, s kým robíme rozhovor, takže... Hádam teda, že všetko je tým pádom tak trochu novinka.

Za posledné roky sa Sabaton stávali čoraz väčšími na poli hudobného priemyslu aj medzi fanúšikmi. A viem, že boli časy pred tým, než ste sa tak spopularizovali, keď ste predskakovali niektorým legendám a tie teraz predskakujú vám. Napríklad, ak si správne pamätám, HammerFall vám budú predskakovať na americkej časti turné. Aký je to pocit, keď vám také legendárne kapely robia predskokanov?

Pred desiatimi rokmi sme predskakovali HammerFall a vtedy boli väčšia kapela ako my. Vieš, Sabaton vznikli pred dvadsiatimi rokmi práve kvôli HammerFall. Keby niet HammerFall, myslím si, že dnes by sme nemali melodický metal. Takže im máme za čo ďakovať a, samozrejme, sme im nesmierne vďační. Ale tak to prosto chodí. Hoci sme vyrástli na počúvaní lokálnych legendárnych kapiel, časy sa menia a bolo by šialenstvo ignorovať fakt, že teraz máme silnejšiu fanúšikovskú základňu ako kapely, na ktorých sme vyrástli, hrdinovia, ktorých máme. Postupne sme ako kapela rástli a možno to nebolo niečo, čo sme si pýtali, no stáva sa to a taká je realita, v ktorej žijeme a každý to musí pochopiť.

Takže, aký je to pocit? Myslím si, že sme kapela, ktorá si je neustále vedomá toho, čím je, preto nie je šokom, keď sa stane niečo také. Mám na mysli, že nepretržite sledujem, čo sa deje s ostatnými kapelami, množstvo ich dohadujeme na naše festivaly aj na turné, takže prostredníctvom všetkého toho analyzovania neustále myslím na to, čo sa deje v hudbe a metale. Nešokuje ma, keď sa stane niečo takéto, že nám predskakuje klasická kapela. Ale chápem, že pre fanúšikov to môže byť trochu šokujúce.

Hádam, že pre niektorých to ozaj môže byť poriadny šok. Ja nie som prekvapená, lebo viem, ako ste narástli za posledných pár rokov a nebojím sa povedať, že už patríte medzi tie veľké, legendárne kapely, že už ste tiež určitým spôsobom legendárni.

Ďakujem ti. Je to niečo, čo o sebe ešte zatiaľ nechcem tvrdiť.

Aspoň ja to tak vnímam, keď si porovnám slávu Sabatonu s ostatnými kapelami, ktoré sledujem. Keď sme pri koncertoch a turné, už ste ohlásili ruskú časť, americkú časť, ale európsku zatiaľ nie. A otázka znie, bude aj Slovensko súčasťou The Great Tour?

V Európe sme zatiaľ ohlásili len niekoľko festivalov, ale pracujeme na viacerých koncertoch a je trochu skoro, aby som vedel povedať, ako naplánujeme turné a ako dlho bude trvať, kým spravíme niektoré konkrétne koncerty. Ale už sme mali na Slovensku niekoľko skvelých šou a naozaj sa teším, keď sa tam vrátime. To je všetko, čo ti viem povedať.

Povedzme si niečo o histórii a vašom projekte Sabaton History Channel. Odkiaľ sa vzal ten nápad na vytvorenie YuTube kanála s vysvetleniami historických udalostí na pozadí vašich skladieb?

Dávno, vlastne, keď sme sa začali zaoberať témou vojnovej histórie, sme dávali pár poznámok do bookletov pri CD, kde sme vedľa textu pesničky napísali, o čom vlastne bola. Už sme hovorili o tom, že by bol dobrý nápad vysvetliť ľuďom pozadie skladieb a čo náš inšpirovalo k napísaniu konkrétnych pesničiek. Ale v tom čase sme neboli schopní urobiť to v dokumentárnej forme, pretože sme boli príliš malá kapela. Lenže ako čas ubiehal, neustále sme premýšľali nad týmto nápadom a ako a kedy by sme ho mohli zrealizovať. Pred niekoľkými rokmi som stretol Indyho Neidella, ktorý je moderátorom nášho Sabaton History Channel, keď sme robili na inom programe a natáčal som s ním v Berlíne. Bolo to skutočne vzrušujúce a páčila sa mi forma scenára, ktorú robil s malým dokumentom o histórii. Keď som sa s ním spojil, sústreďovali sme sa hlavne na kapelu, ale mal som zámer, aby to neskôr bolo zamerané aj na históriu.

Pri začatí písania tohto nového albumu o Great War, som vedel, že Indy je historik s množstvom znalostí o tejto konkrétnej vojne, tak som sa ho spýtal, či by nechcel byť naším konzultantom v prípade, že by sme potrebovali pomôcť a on povedal, že to urobí rád. A potom som sa ho v rovnakom čase spýtal: Hej, nemyslíš si, že by bolo zaujímavé spoločne spraviť nejaký televízny kanál? A on na to: Jasné, je to nepochybne výborný nápad! Takže sme si sadli a prediskutovali to. Začali sme robiť na tom, ako to bude vyzerať, ako budú vyzerať jednotlivé epizódy, kedy ich budeme uverejňovať... Keď robíme niečo takéto, musíme zvážiť množstvo vecí, pretože je to vermi, veľmi veľký projekt. V každej epizóde väčšinou vidíš len mňa, Joakima a historika Indyho, ale okolo je asi desať ďalších ľudí, ktorí robia na každej jednej epizóde. Niektorí ju natáčajú, iní editujú audio, video, robia animáciu, starajú sa o sociálne médiá, publicitu a je tam režisér, producenti, výskumníci aj scenáristi. Takže na každej epizóde sa podieľa množstvo ľudí a je na to treba množstvo času. Skôr, ako sme začali vysielanie, strávili sme množstvo času vypracovávaním toho, akú to bude mať podobu.

Je výborné, že konečne máme šancu počuť všetky informácie o tých udalostiach práve od vás. Myslím, že za posledných pár dní som videla niečo na spôsob vášho historického kanálu aj u Amon Amarth. Netuším, či je to oficiálne alebo nie, ale ak áno, myslíš, že vás kopírujú?

Tak to som netušil!